Gular viðvaranir, hvassviðri og úrkoma einkenna veðurkortin í dag. Vetrarfærð er víða á fjallvegum um landið vestan-, norðan- og austanvert og aðstæður varasamar ökutækjum sem taka á sig mikinn vind.
Gul veðurviðvörun er nú á Breiðafirði, Vestfjörðum, Austfjörðum og á Suðausturlandi. Spáð er rigningu eða slyddu norðan- og austanlands í dag, og dálitlum éljum þar seinnipartinn, en yfirleitt þurrt á Suður- og Vesturlandi. Úrkomuviðvörun er á Austurlandi þar sem spáð er talsverðri rigningu og vatnavöxtum í ám og lækjum sem eykur hættu á flóðum og skriðuföllum. Ekki var þó talin ástæða til rýmingar á Seyðisfirði þar sem sólarhringsúrkoma fer ekki yfir þau mörk sem hlíðin hefur áður tekið við frá því skriður féllu í desember síðastliðnum. Vel er þó fylgst með mælum í hlíðum ofan Seyðisfjarðar og viðeigandi ráðstafanir gerðar þyki ástæða til.
Vetrarfærð er víða á fjallvegum og eru aðstæður varasamar ökutækjum sem taka á sig mikinn vind, að því er segir í athugasemdum veðurfræðings hjá Veðurstofu Íslands. Er ökumenn hvattir til að fylgjast með færð á vegum á heimasíðu Vegagerðarinnar eða hafa samband í síma 1777.